
În cauza Mena împotriva României,
Curtea Europeană a Drepturilor Omului (Secția a patra), reunită într-o cameră compusă din:
	Yonko Grozev, președinte,
	Iulia Antoanella Motoc,
	Pere Pastor Vilanova, judecători,
și Crina Kaufman, grefier adjunct de secție a.i.,
având în vedere cererea (nr. 47692/16) îndreptată împotriva României, prin care un resortisant american, domnul Roger Christopher Mena („reclamantul”), născut în 1970 și domiciliat în Phoenix, reprezentat de domnul D.S. Cherteș, avocat în Cluj‑Napoca, a sesizat Curtea la 4 august 2016 în temeiul art. 34 din Convenția pentru apărarea drepturilor omului și a libertăților fundamentale („Convenția”),
având în vedere decizia de a aduce cererea la cunoștința Guvernului României („Guvernul”), reprezentat de agentul său guvernamental, doamna O.F. Ezer, din cadrul Ministerului Afacerilor Externe,
având în vedere decizia prin care Curtea a respins excepția Guvernului față de examinarea cererii de către un comitet,
având în vedere observațiile părților,
după ce a deliberat în camera de consiliu, la 18 octombrie 2022,
pronunță prezenta hotărâre, adoptată la aceeași dată:
OBIECTUL CAUZEI
[bookmark: _GoBack]1.  Cererea privește, în cadrul art. 6 § 1 din Convenție, decizia Curții de Apel Cluj de a nu se pronunța, ca urmare a prescripției răspunderii penale a inculpatului, cu privire la acțiunea civilă de despăgubire formulată de reclamant în cadrul procesului penal inițiat de acesta împotriva pretinsului făptuitor al unor acte de violență, a cărei victimă a susținut că a fost.
2.  La 28 noiembrie 2008, reclamantul a formulat o plângere penală împotriva lui M. S., pe care l-a acuzat că a săvârșit împotriva sa acte de violență care au necesitat patru zile de îngrijire medicală. La 2 iunie 2009, reclamantul a declarat în fața agenților de poliție însărcinați cu ancheta că se constituie parte civilă. Prin rechizitoriul din 26 martie 2013, parchetul l-a trimis pe M.S. în fața Judecătoriei Cluj‑Napoca pentru săvârșirea infracțiunii de lovire sau alte violențe.
3.  În cursul ședinței din 22 aprilie 2013, reclamantul a solicitat 1 500 de lei românești (aproximativ 300 de euro) cu titlu de prejudiciu moral.
4.  Prin hotărârea din 27 februarie 2015, judecătoria a constatat prescripția răspunderii penale și a dispus achitarea inculpatului. În plus, făcând trimitere la art. 6 din Convenție și la jurisprudența Curții, instanța a considerat că respingerea fără examinare a unei acțiuni civile de despăgubire, respingere întemeiată pe prescripția răspunderii penale, ar aduce atingere dreptului de acces la o instanță al părții interesate. Pronunțându-se pe fondul acțiunii civile, instanța a hotărât că M. S. i-a cauzat vătămări corporale reclamantului și, în consecință, l-a condamnat la plata sumei solicitate de acesta.
5.  M.S. a formulat apel, susținând că instanța nu se putea pronunța cu privire la acțiunea civilă, întrucât constatase prescripția răspunderii penale.
6.  Prin hotărârea definitivă din 26 ianuarie 2016, redactată la 22 august 2016, Curtea de Apel Cluj a admis apelul lui M.S. și a hotărât că nu mai era necesar să se pronunțe asupra răspunderii civile a lui M.S. A reținut că, în conformitate cu art. 25 alin. (5) din Codul de procedură penală, în cazul încetării procesului penal procesului penal ca urmare a intervenției prescripției răspunderii penale, lasă nesoluționată acțiunea civilă. Deși curtea de apel a considerat că această soluție era susceptibilă să încalce dreptul de acces la o instanță al reclamantului, a hotărât că dreptul intern aplicabil nu putea fi ignorat.
MOTIVAREA CURȚII
CU PRIVIRE LA PRETINSA ÎNCĂLCARE A ART. 6 DIN CONVENȚIE
7.  Constatând că acest capăt de cerere nu este în mod vădit nefondat și că nu prezintă niciun alt motiv de inadmisibilitate în sensul art. 35 din Convenție, Curtea îl declară admisibil.
8.  Principiile generale privind dreptul de acces la o instanță au fost rezumate, între altele, în Anagnostopoulos împotriva Greciei (nr. 54589/00, pct. 28‑34, 3 aprilie 2003), Atanasova împotriva Bulgariei (nr. 72001/01, pct. 37‑47, 2 octombrie 2008) și în Rokas împotriva Greciei (nr. 55081/09, pct. 24, 22 septembrie 2015).
9.  În speță, Curtea observă că cererea reclamantului de constituire ca parte civilă din 2 iunie 2009 a rămas pe rolul instanțelor de judecată competente pentru o perioadă îndelungată de timp – aproximativ șase ani și șapte luni – înainte ca Curtea de Apel Cluj să constate, la fel ca judecătoria, în aplicarea legislației relevante, intervenția prescripției răspunderii penale pentru infracțiunea a cărei victimă reclamantul afirma că a fost.
10.  În mod similar cu hotărârile Anagnostopoulos și Atanasova, citate anterior, Curtea consideră că, atunci când ordinea juridică internă oferă o cale de atac justițiabililor, precum formularea unei plângeri cu constituire ca parte civilă, statul are obligația de a veghea că aceștia beneficiază de garanțiile fundamentale prevăzute la art. 6 din Convenție. În speță, curtea de apel a ales, spre deosebire de judecătorie, să aplice art. 25 alin. (5) din Codul de procedură penală și nu să se pronunțe cu privire la acțiunea civilă.
11.  Guvernul susține că reclamantul avea posibilitatea de a introduce o acțiune în despăgubire în fața instanțelor civile după încetarea procesului penal. Cu toate acestea, Curtea consideră că partea interesată nu putea fi obligată, în circumstanțe precum cele din prezenta cauză, să introducă, la mai mult de șase ani de la constituirea sa ca parte civilă și la mai mult de șapte ani de la momentul faptelor, o nouă acțiune în fața instanțelor civile pentru a solicita repararea prejudiciului său (Anagnostopoulos, citată anterior, pct. 32, și Atanasova, citată anterior, pct. 46).
12.  Pe de altă parte, trebuie observat că instanțele interne au considerat că aplicarea în cazul reclamantului a art. 25 alin. (5) din Codul de procedură penală sus-menționat era susceptibilă să aducă atingere dreptului de acces la o instanță al acestuia (supra, pct. 4).
13.  Curtea ia act, de asemenea, de informațiile furnizate de Guvern potrivit cărora dispoziția legală pe baza căreia s-a întemeiat decizia curții de apel de respingere a cererii de despăgubire a reclamantului a fost declarată neconstituțională prin decizia nr. 586/2016 din 13 septembrie 2016 (publicată în Monitorul Oficial nr. 1001 din 13 decembrie 2016), pe motiv că, printre altele, încălca dreptul la un proces echitabil prevăzut la art. 21 alin. (3) din Constituție și la art. 6 din Convenție.
14.  Având în vedere cele de mai sus, refuzul Curții de Apel Cluj de a se pronunța cu privire la cererea de despăgubire formulată de reclamant în cadrul procedurii penale inițiate împotriva pretinsului făptuitor al actelor de violență a căror victimă a susținut că a fost este contrară dreptului de acces la o instanță al reclamantului.
Prin urmare, a fost încălcat art. 6 din Convenție.
CU PRIVIRE LA APLICAREA ART. 41 DIN CONVENȚIE
15.  Reclamantul solicită 3 000 euro (EUR) cu titlu de prejudiciu moral și suma de 9 703 de lei românești (RON), adică aproximativ 2 000 EUR, cu titlu de cheltuieli de judecată pe care afirmă că le-a efectuat în cadrul procedurii în fața instanțelor interne, această din urmă sumă incluzând suma de 800 RON pe care Curtea de Apel Cluj l-a obligat să o plătească cu titlu de cheltuieli de judecată.
16.  Citând hotărârea Anagnostopoulos împotriva Greciei (nr. 54589/00, pct. 39, 3 aprilie 2003), Guvernul consideră că constatarea unei încălcări ar constitui în sine o reparație echitabilă suficientă pentru orice prejudiciu moral suferit de reclamant. În ceea ce privește cheltuielile de judecată pretins efectuate în cadrul procedurii în fața instanțelor interne, consideră că pretențiile reclamantului trebuie respinse, întrucât reclamantul nu prezintă suficiente documente justificative în susținerea cererii sale. În special, reclamantul nu a prezentat convențiile încheiate cu avocații săi și, prin urmare, este imposibil să se verifice dacă facturile și chitanțele pe care le-a prezentat corespund într-adevăr procedurii inițiate în speță.
17.  Curtea acordă reclamantului 5 000 EUR pentru prejudiciul moral, plus orice sumă ce ar putea fi datorată cu titlu de impozit pentru această sumă.
18.  Curtea constată că reclamantul a prezentat documente justificative pentru cheltuielile de judecată efectuate, inclusiv convențiile de onorarii încheiate cu avocații care l-au reprezentat în procedura internă. Ținând seama de documentele aflate în posesia sa și de jurisprudența sa, Curtea consideră rezonabil să acorde reclamantului suma de 2 000 EUR pentru cheltuielile de judecată efectuate în cadrul procedurii interne, plus orice sumă ce poate fi datorată cu titlu de impozit.
PENTRU ACESTE MOTIVE, CURTEA, ÎN UNANIMITATE,
Declară cererea admisibilă;
Hotărăște că a fost încălcat art. 6 din Convenție;
Hotărăște
că statul pârât trebuie să plătească reclamantului, în termen de trei luni, următoarele sume, care trebuie convertite în moneda statului pârât la rata de schimb aplicabilă la data plății:
3 000 EUR (trei mii de euro), plus orice sumă ce poate fi datorată cu titlu de impozit, pentru prejudiciul moral;
2 000 EUR (două mii de euro), plus orice sumă ce poate fi datorată de reclamant cu titlu de impozit, pentru cheltuielile de judecată;
că, de la expirarea termenului menționat și până la efectuarea plății, aceste sume trebuie majorate cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade și majorată cu trei puncte procentuale.
Redactată în limba franceză, apoi comunicată în scris la 15 noiembrie 2022, în temeiul art. 77 § 2 și 3 din Regulament.
	
	Crina Kaufman	Yonko Grozev
	Grefier adjunct a.i.	Președinte

